钦定古今图书集成/理学汇编/学行典/第087卷 > 《别方叔贤序》前人
## 钦定古今图书集成/理学汇编/学行典/第087卷 > 《别方叔贤序》前人

予与叔贤处二年，见叔贤之学凡三变，始而尚辞，再
变而讲说，又再变而慨然有志圣人之道。方其辞章
之尚，于予若冰炭焉，讲说矣，则违合者半。及其有志
圣人之道，而沛然于予同趋，将遂去之西樵山中，以
成其志。叔贤亦可谓善变矣。圣人之学，以无我为本
而勇以成之。予始与叔贤为僚，叔贤以郎中故事位
“吾上。及其学之，每变而礼予日恭”，卒乃自称门生，而
待予以先觉。此非脱去世俗之见，超然于无我者不
能也。虽横渠子之勇撤皋比，亦何以加于此？独愧予
之非其人，而何以当之？夫以叔贤之善，变而进之以
无我之勇，其于圣人之道也何有？斯道也，绝响于世，
馀三百年矣。叔贤之美有若是，是以“乐为”吾党道之。